b'\n_START_ARTICLE_\nOpel Monza\n_START_SECTION_\nOpel Monza A1 1978-1982\n_START_PARAGRAPH_\nMonza\xc2\xb4en s\xc3\xa5 dagens lys i August 1978. Bilen var en direkte efterf\xc3\xb8lger til en l\xc3\xa6ngere r\xc3\xa6kke Coup\xc3\xa9 versioner af Commodore modellen. Bilen var sammen med Senator opel\xc2\xb4s flagskib, og der var forudg\xc3\xa5ende blevet lagt et stort arbejde i Monza\xc2\xb4en. I stedet for konventionelle l\xc3\xb8sninger rent teknisk som f.eks stiv bagaksel, satsede Opel p\xc3\xa5 ny teknologi til vejen. Til trods for at samtidige biler som Ascona og Manta fortsatte med den "gamle" teknologi tog Opel chancen og satsede p\xc3\xa5 noget helt nyt. Motoren var stadig den nu efterh\xc3\xa5nden aldrende CIH motor, og i f\xc3\xb8rste omgang kom modellerne 2,5S, 2,8S og 3,0S. 3,0\xc2\xb4eren var en helt ny CIH motor, og alle tre udgaver var f\xc3\xb8dt med registerkarburatorer frem for indspr\xc3\xb8jtning. Desuden havde Opel konstrueret et helt nyt bagaksel system med uafh\xc3\xa6ngig hjuloph\xc3\xa6ng. Der var ogs\xc3\xa5 monteret skivebremser p\xc3\xa5 bagakselen, samt McPherson fjederben foran. Bilkritikere roste bilen for dens fantastiske k\xc3\xb8reegenskaber, der p\xc3\xa5 samme tid var behagelig, men ogs\xc3\xa5 sporty. Bilen blev rost for en enorm god kontakt med vejen. Imidlertid var der problemer med gearkassen p\xc3\xa5 3,0 udgaven motoren var ganske simpelt for kraftig til den ogs\xc3\xa5 aldrende GM gearkasse, og b\xc3\xa5de biler med manuel 4 trins, og 3 trins automatgear blev tilbagekaldt._NEWLINE_Automatgearkassens problem var imidlertid nemt at l\xc3\xb8se. Her lavede man en forst\xc3\xa6rkning der kunne eftermonteres, dog stod det v\xc3\xa6rre til med den manuelle gearkasse. I al hast fik man 4 trins Getrag gearkasser (Getrag 264) som var en god l\xc3\xb8sning, og denne gearkasse kom herefter i 2,8S og 3,0S bilerne indtil 1980._NEWLINE_I 1980 blev motorerne opdateret og fik et BOSCH multipoint indspr\xc3\xb8jtningsanl\xc3\xa6g i 2,8 og 3,0 udgaverne. 2,5\xc2\xb4eren fortsatte med at v\xc3\xa6re karburatordreven. 3,0 modellen nu med motorkoden 3,0E fik \xc3\xb8get kompression, anden profil knastaksel, samt et anderledes portet topstykke og ydede nu hele 180hk. Dermed blev Monza\xc2\xb4en den kraftigste bil Opel havde serieproduceret til gaden._NEWLINE_Indvendigt i Monza\xc2\xb4en var der alle t\xc3\xa6nkelige former for komfort. Trods bilen var en Coup\xc3\xa9 delte den stadig basis med Senator, og var dermed temmelig stor og rummelig indvendigt med god plads ogs\xc3\xa5 til bags\xc3\xa6depassagerer. Bilen kom med servostyring som standardudstyr, h\xc3\xb8jdejusterbart f\xc3\xb8rers\xc3\xa6de, velour s\xc3\xa6der, og enorme stole foran der var ekstremt komfortable. De blev beskrevet i bilblade "som at sidde i en l\xc3\xa6nestol". 3,0 Modellerne kom ogs\xc3\xa5 med skydesoltag med vippefunktion, tonede ruder, sidespejle der kunne justeres manuelt indvendigt fra kabinen, samt el sideruder._NEWLINE_Udvendigt havde bilen et p\xc3\xa5 det tidspunkt futuristisk design, fronten var l\xc3\xa5nt fra Commodore C modellen, men ligheden stoppede ogs\xc3\xa5 her. Resten af bilen var et frisk pust rent designm\xc3\xa6ssigt hvor de bl\xc3\xb8de 70\xc2\xb4er kurver var afl\xc3\xb8st af skarpe kanter i designet, og velfungerende aerodynamik._NEWLINE_Chrome lister og kofangere signalerede luxus, og s\xc3\xa5ledes var bilen monteret med chromelister rundt om lyger, frontgrill, m.m.\n_START_SECTION_\nMonza A2 1982-1986\n_START_PARAGRAPH_\nI 1982 fik Monza (og senator) et v\xc3\xa6sentligt facelift. Chrome var g\xc3\xa5et af mode, og tidens trend var nu store kofangere og et mere futuristisk look. Fronten blev s\xc3\xa5ledes \xc3\xa6ndret drastiskt og fik bl.a. st\xc3\xb8rre forlygter fra Rekord E2 modellerne, anden k\xc3\xb8lergrill, hvide frontblink, samt stor forkofanger/frontspoiler. Bagkofangeren blev ogs\xc3\xa5 \xc3\xa6ndret og nummerpladens plads var nu i kofangeren, hvor en stor refleksplade nu fik baglygterne til at se ud som om de gik hele vejen over bilens bredde. Bilen blev nu ogs\xc3\xa5 leveret standard med 14" eller 15" aluminiumsf\xc3\xa6lge og kabinen fik ogs\xc3\xa5 en opdatering. Instrumentbordet blev \xc3\xa6ndret kraftigt, og bestod nu af en stor helst\xc3\xb8bt midterkonsol med alle bilens kontrolfunktioner. Instrumenterne blev opdateret, og af ekstraudstyr talte nu ogs\xc3\xa5 elektrisk justerbare sidespejle, elektrisk skydesoltag, multifunktions Board Computer m.m._NEWLINE_Motorm\xc3\xa6ssigt skete der ogs\xc3\xa5 noget nyt. F\xc3\xb8rst blev der lanceret en "\xc3\xb8ko" udgave med en 2,0E 4 cylindret motor, der dog kun blev produceret i ganske f\xc3\xa5 antal. Efterf\xc3\xb8lgende kom 2,2E motoren i der havde et noget bedre moment, og med det nye Bosch indspr\xc3\xb8jtning ogs\xc3\xa5 havde en forholdsvis fornuftig benzinforbrug. 2,5 liters motoren fik ogs\xc3\xa5 indspr\xc3\xb8jtning og hed nu 2,5E og havde 140hk. 2,8 motoren forsvandt helt fra programmet, og gjorde plads til 3,0H motoren med 156 hk, og katalysator system der reducerede Co2 gasserne v\xc3\xa6sentligt. 3,0E motoren fortsatte dog med sine 180hk og fandtes nu i topudgaven GS/E. GS/E modellen havde alt i udstyr, ligesom den ogs\xc3\xa5 kom med multijusterbare Recaro sportss\xc3\xa6der, sportsrat, 40% sp\xc3\xa6rret differentiale, 5 trins sportgearkasse fra Getrag (Getrag 265)samt sidesk\xc3\xb8rter og h\xc3\xa6kspoiler. Sidst men ikke mindst fik GS/E\xc2\xb4eren digitale sportsinstrumenter, som gav bilen et yderligere futuristisk look. Det digitale instrumentbord var en id\xc3\xa9 taget direkte fra GM\xc2\xb4s amerikanske deling og deres Corvette. De digitale instrumenter fandt ogs\xc3\xa5 vej til Kadett E GSi, og Senator B / Omega A modellerne senere.\n_START_SECTION_\nSpecialudgaver af Monza\n_START_PARAGRAPH_\nDer var nogen der fors\xc3\xb8gte sig med Monza\xc2\xb4en i motorsportssammenh\xc3\xa6ng, men dette blev dog aldrig nogen st\xc3\xb8rre succes. Opel satsede i starten af 80\xc2\xb4erne tungt p\xc3\xa5 deres Manta og Ascona 400 modeller som slog deres folder i Rally._NEWLINE_Dog kunne Irmscher tilbyde en ganske radikal ombygning af motoren, hvilket kunne bestilles ved Opel ved et k\xc3\xb8b. Ombygningen bestod af en \xc3\xa6ndret krumtap, plejlst\xc3\xa6nger og stempelkonfiguration, og dette ydede volumen til 3,6 liter. Disse biler fik Irmscher logo\xc2\xb4er p\xc3\xa5 og er i dag ganske eftertragtede. Der vides ikke pr\xc3\xa6cist hvor mange af disse biler der blev produceret da ombygningen ogs\xc3\xa5 kunne efterbestilles og eftermonteres, men bilerne er i dag ekstremt eftertragtede og anses som sj\xc3\xa6ldenheder og samleobjekter._NEWLINE_Keinath Monza er en anden og mere sj\xc3\xa6lden bil. Det tyske firma Keinath ombyggede et lille antal Monza til cabriolet versioner. De slog dog aldrig helt igennem, men i dag er bilerne afsindigt sj\xc3\xa6ldne. Ombygningen var kostbar, og besv\xc3\xa6rlig og bestod af en gennemgribende forst\xc3\xa6rkning af bilens karosseri, total ombygning af kabinen, der fik l\xc3\xa6derovertr\xc3\xa6k, samt naturligvis ombygning af ruder, d\xc3\xb8re m.m. for at kunne bruge en caleche._NEWLINE_Ferguson Monza er ogs\xc3\xa5 en sj\xc3\xa6ldenhed, bygget i England hvor Monza\xc2\xb4en var kendt under navnet Vauxhall Monza. Der var her tale om et ganske lille antal GS/E modeller der blev ombygget af Ferguson og den division der tidligere havde bygget biler som Jensen Interceptor. Ombygningen bestod af 4 hjulstr\xc3\xa6k, og disse biler er ogs\xc3\xa5 i dag ekstremt sj\xc3\xa6ldne.'